Gedagte vir die dag: Jy kan steeds nie twee here dien nieFoto: jorgeschulz.wordpress.com Niemand kan tegelyk twee base dien nie. Hy sal óf ’n renons in die een hê en van die ander een hou; óf hy sal aan die een lojaal wees en die ander een geringskat. Om God én die geldgod saam te dien, is onmoontlik. (Matteus 6:24) Jesus se woorde dat ons nie vir twee here kan werk nie, is baie bekend. Ons kan nie dubbele lojaliteite hê nie. Ons harte beskik nie oor so ’n kapasiteit nie. Daarom kan ons nie vir God en Mammon, die geldgod, tegelyk dien nie. Mammon is ’n slegte afgod. Hy laat jou voltyds vir hom werk met die wortel voor jou neus dat as jy vir hom leef jy gelukkiger sal wees. Maar dan tref die ontnugtering jou dat daardie nuwe kar, rekenaar, klere, vakansie, werk, huis of wat ook al, se geluk ook maar weer spoedig verbygaan. Jy bly steeds jouself met jou ongelukkighede, vrese en woede agter al daardie dinge wat jy gedink het permanente geluk gaan waarborg. Jesus weet dit; daarom rig Hy sy uitnodiging aan ons almal om sy ligte las en sy sagte juk op ons skouers te laai. Dan vind ons egte, blywende rus vir ons siel. Jesus is die enigste Heer wat ewige rus bied.